รับเหมา-กลางเล็กร้อนฉ่า
งบลงทุนรัฐช่วยดันหุ้นใหญ่ทำบิ๊กล็อตเปิดชื่อขาใหญ่ซื้อPLEหนุนราคา
21 ก.พ. 2556

งบลงทุนรัฐช่วยดันหุ้นใหญ่ทำบิ๊กล็อตเปิดชื่อขาใหญ่ซื้อPLEหนุนราคา
หุ้นรับเหมาฯ ขนาดเล็กวิ่งยกแผงรับงบลงทุนรัฐ จับตาหุ้นใหญ่ยกล็อตขายนักลงทุน เสี่ยปู่ โผล่ถือ PLE 2.25%
บรรยากาศการลงทุนในหุ้นรับเหมาก่อสร้างคึกคัก โดยเฉพาะบริษัทขนาดกลางและขนาดเล็กราคาปรับตัวเพิ่มขึ้นอย่างต่อเนื่อง เช่น บริษัท เนาวรัตน์พัฒนาการ (NWR) ปิด 3 บาท เพิ่มขึ้น 0.28 บาท หุ้นบริษัท เพาเวอร์ไลน์ เอ็นจิเนียริ่ง (PLE) ปิด 3.9 บาท เพิ่มขึ้น 0.54 บาท บริษัท ซินเท็ค คอนสตรัคชั่น (SYNTEC) ปิด 1.65 บาท เพิ่มขึ้น 0.2 บาท และซีฟโก้ (SEAFCO) ปิด 7.3 บาท เพิ่มขึ้น 0.1 บาท 
นายเสวก ศรีสุชาต ประธานกรรมการ บริษัท เพาเวอร์ไลน์ฯ เปิดเผยว่า หุ้น PLE ได้รับความสนใจจากนักลงทุนมากขึ้น ที่ผ่านมามีกองทุนทั้งในและต่างประเทศได้ขอเข้าพบ เพื่อขอข้อมูลการดำเนินธุรกิจของบริษัทที่มีแนวโน้มเติบโตตามอุตสาหกรรมรับเหมาก่อสร้าง ตามโครงการลงทุนของภาครัฐที่ชัดเจนมากขึ้น 
ทั้งนี้ เมื่อวันที่ 19 ก.พ. 2556 ผู้ถือหุ้นใหญ่ PLE คือ นายเสวก ได้ขายหุ้นจำนวน 40 ล้านหุ้น หรือ 4.92% ให้นางวลัยพรรณ จึงทรัพย์ไพศาล จำนวน 2.25% นายสมพงศ์ ชลคดีดำรงกุล หรือเสี่ยปู่ จำนวน 2.25% นางวลัยพร สมภักดี จำนวน 2.25% นายอรรนพ ลมป์ประเสริฐ จำนวน 2.25% และ บล.กิมเอ็ง (ประเทศไทย) 2.25%
ขณะที่นายอำนวย กาญจโนภาศ ขายหุ้นจำนวน 16 ล้านหุ้น หรือ 1.97% ให้กับนางวลัยพรรณ สัดส่วน 2.25% และ บล.กิมเอ็ง (ประเทศไทย) จำนวน 2.25% 
เมื่อวันที่ 13 ก.พ. นายณัฐพัฒน์ รังสรรค์ ได้เข้าซื้อหุ้น NWR รวดเดียว 5.05%
แหล่งข่าวจาก NWR เปิดเผยว่า ราคาหุ้นของบริษัทปรับตัวขึ้นมา เป็นผลจากที่นักลงทุนเชื่อมั่นต่อแนวโน้มการเติบโตของอุตสาหกรรมก่อสร้างที่มีอนาคตสดใสต่อเนื่องในช่วง 35 ปีข้างหน้าตามการลงทุนของภาครัฐ 
นอกจากนี้ ที่ผ่านมามีนักลงทุนมาพบและมาขอพบด้วยตัวเอง เพื่อรับทราบข้อมูลทิศทางการทำธุรกิจ
นายณรงค์ ทัศนนิพันธ์ กรรมการผู้จัดการใหญ่ SEAFCO กล่าวว่า ได้รับงานเสาเข็มเจาะ (ไม่รวมค่าวัสดุหลักคอนกรีตและเหล็กเสริม) โครงการทางพิเศษศรีรัช ช่วงบางซื่อถนนวงแหวนรอบนอก (ส่วนแรก) จากบริษัท ช.การช่าง (CK) มูลค่า 305 ล้านบาท